《树下课诸孙》
明代·王问

茅茨宴荒径，独有嘉树存。
藏书子能读，复以训诸孙。
义孙读《论语》，颇将孝理敦。
道孙诵《大学》，路孙初学言。
言念里中儿，顾复但知恩。
渐次长骄仿，耻僇难具论。
蹇性厌华缛，嗣引希后昆。
慎尔守纯素，顾名思默浑。

作者简介：（1497—1576）常州府无锡人，字子裕。嘉靖十七年进士。除户部主事，监徐州仓，减羡耗十二三。改南职方，历车驾郎中、广东按察佥事。父死，不复仕，隐居湖滨宝界山，兴至则为诗文，或点染丹青，山水人物花鸟皆精妙。以学行称，门人私谥文静先生。